গত ক’দিন রীতিমতো কষ্ট দিয়েছে আবহাওয়া। সোয়েটার পরে বাড়ি থেকে বেরিয়ে অনেকেই বেলা বাড়তেই হাঁসফাঁস করেছেন মানুষ। কিন্তু বুধবার রাত থেকেই বদলে যায় আবহাওয়া। উত্তুরে হাওয়া নতুন বেগে ফিরে আসে। আর শুক্রবার কুয়াশাহীন সকাল বেশ কাঁপিয়ে দিয়েছে।
আলিপুর আবহাওয়া দফতর গত সপ্তাহেই জানিয়েছিল, ঠান্ডা ফিরবে। তবে তার জন্য একটু অপেক্ষা করতে হবে। কুয়াশার চাদর ফেলে দিয়ে রোদ ঝলমলে আকাশ পেলেই শীতকেও উপভোগ্য করা যাবে। বৃহস্পতিবার সকালেই সেই রৌদ্রকরোজ্জ্বল আকাশের দেখা মিলেছে। ভোরের দিকে আগুন পোহানোর ছবি ধরা পড়েছে সকাল সকাল। আর সেই ছবি কলকাতার তুলনায় বেশি চোখে পড়েছে জেলায় জেলায়।
এদিন উত্তরবঙ্গ, দক্ষিণবঙ্গ সর্বত্রই কমবেশি সকালের আবহাওয়া ছিল এক। গত ক’দিনের অভিজ্ঞতায় যাঁরা শীত পোশাক ছাড়াই বেরিয়ে পড়েছেন তাঁদের কপালে বাড়ি ফেরার সময় দুঃখ থাকতে পারে। তবে এই আবহাওয়া কত দিন বজায় থাকবে তা নিয়ে নিশ্চিত নয়। কপাল ভাল থাকলে সরস্বতী পুজোর সকালটাও উপভোগ্য শীত থাকতে পারে। তবে বেলা বাড়ার সঙ্গে সঙ্গে সেটা আর থাকবে না।